Mikkel Bjørn (DF), 2024-10-24:
Det her lovforslag adresserer en række forskellige forhold, herunder kompensationsordninger for de naboer, der bor tæt på Udrejsecenter Kærshovedgård.
Lad mig starte med at slå fast, at Dansk Folkeparti støtter kompensationer.
Det er kun rimeligt, at de danskere, der bor tæt på Kærshovedgård og dagligt udsættes for utryghed, bliver kompenseret.
Men jeg må også spørge, hvorfor det overhovedet er nødvendigt at tale om kompensation.
De kan gå rundt, de kan køre bil, de kan i værste fald begå ny kriminalitet.
De burde være bag lås og slå.
Den kompensation, som de her borgere burde få, er jo den kompensation, at udrejsecentrene bliver lukket.
Det er jo en form for blodpenge, som regeringen nu vil betale til borgere, der lider under konsekvenserne af de udlændinge, som man selv har lukket ind i Danmark, og som man insisterer på at lade færdes frit rundt i landet.
De her mennesker er dømt for terror, voldtægt, bandekriminalitet.
De er dømt til udvisning, men alligevel giver vi dem lov til at færdes frit rundt i samfundet og skabe frygt.
Hvordan er det forsvarligt over for danskerne?
Dansk Folkeparti er det eneste parti i Folketinget, der siger klart og tydeligt: Sæt en lås på Kærshovedgård.
De kriminelle skal ikke have mulighed for at bevæge sig frit rundt i landet.
Når man er dømt til udvisning, skal man være i et lukket center, indtil man bliver sendt ud af Danmark – det er det ansvarlige.
I stedet for at betale erstatning til danskerne, der lever i frygt, burde vi sikre, at de udvisningsdømte ikke kan forlade centeret.
Det er en reel løsning, ikke en lappeløsning, og med det her lovforslag forsøger man egentlig blot at betale erstatning for skader, som man selv bliver ved med at forvolde.
Men Dansk Folkeparti støtter dog den del af lovforslaget, der vedrører afskaffelsen af opholdstilladelser til udlændinge, der er i udsendelsesposition.
Det, jeg dog er lidt nysgerrig på, er, om det her reelt vedrører den, vil jeg sige relativt store portion, som vi i Dansk Folkeparti har afdækket, af udlændinge, der er udvist af Danmark, men som efterfølgende bliver tildelt en ny opholdstilladelse af Udlændingestyrelsen.
Det kunne jeg godt tænke mig at ministeren redegjorde for.
For hvis det her reelt bare er afskaffelsen af en mulighed for at søge om opholdstilladelse, som så i stedet bliver erstattet af muligheden for, at Udlændingestyrelsen så bare giver en opholdstilladelse, så er det jo ikke nødvendigvis en forbedring fra det tidligere.
Hvad angår Schengendelen af lovforslaget, er der ingen tvivl om, at vi i Dansk Folkeparti er dybt skeptiske over for den fortsatte udvidelse af Schengensamarbejdet.
Helt konkret handler det i det her lovforslag om, at Cypern, Bulgarien og Rumænien nu skal have fuld adgang til Schengeninformationssystemet og også have en større rolle i at kontrollere de ydre grænser.
Det betyder, at personkontrollen ved de indre grænser til Danmark ophæves, og vi må i den forbindelse spørge os selv, om de her lande har tilstrækkelig styr på deres ydre grænser.
Har de den nødvendige kontrol med deres egne borgere med indrejse fra tredjelande?
Vi ved, at både Bulgarien og Rumænien har udfordringer med korruption og ineffektiv grænsekontrol, og hvis vi lukker de her lande fuldt ind i Schengensamarbejdet, åbner vi også får flere sikkerhedstrusler her i Danmark.
Vi risikerer at få flere kriminelle og illegale indvandrere, som nemt kan bevæge sig ind i landet, uden at vi opdager det.
Dansk Folkeparti kan derfor ikke bakke op om denne del af forslaget.
Endelig vil jeg gerne opfordre regeringen og de øvrige partier til at overveje den grundlæggende absurditet i, at vi skal stemme ja til Schengenrelaterede ændringer, der kan have vidtrækkende konsekvenser for Danmarks suverænitet, blot fordi lovforslaget er bundet sammen med noget så indlysende nødvendigt som kompensation til naboerne omkring Kærshovedgård.
Vi vil ønske, at lovforslaget bliver delt, så vi kan stemme ja til den del, der vedrører kompensation, uden at skulle acceptere en unødvendig udvidelse af Schengensamarbejdet.
Det skylder vi det danske folk.
Tak for ordet.